b'\n_START_ARTICLE_\nFilm & Lyd\n_START_PARAGRAPH_\nFilm & Lyd (FL) var et filmselskab blev stiftet af fotograferne Ebbe Nyvold og Simon Plum i 1972. Film & Lyd arbejdede i begyndelsen med fast billedfotografi og eksperimentalfilm. Der blev lavet fotografier til adskillige plakater for bands, teatergrupper og udstillinger. Filmselskabet havde til huse i kollektivet Heisesgade 28 i Svanem\xc3\xb8llen, som bl.a. husede musikere som Anders Roland og Steen Rasmussen, som dannede bandet "Hvals\xc3\xb8spillem\xc3\xa6ndene" hvortil Film & Lyd lavede coverfotos til LP-udgivelser. Da kollektivet i oktober 1973 flyttede til stort hus p\xc3\xa5 Skovvej 7 i Gentofte, flyttede Film & Lyd med og kunne nu f\xc3\xa5 bedre lokaler og udvide aktiviteterne, og flere tr\xc3\xa5dte ind i selskabet. Lars Nilsson blev produktions leder og regnskabschef, Mikkel Bo fungerede som tonemester og filmklipper. Efter oliekrisen i 1973-74 producerede gruppen omkring Film & Lyd en dokumentarfilm om sol- og vindenergi som blev afsat til mange landes tvstationer og dannede grundlaget for ekspansion af Film & Lyd, som kunne erhverve komplet udstyrsk\xc3\xa6de, - 16mm Arriflexkamera, Nagralydoptager, lys, Steenbeckklippebord, produktionsbus osv. Film & Lyd l\xc3\xa5 ikke stille mens Simon Plum og Mikkel Bo uddannede sig p\xc3\xa5 Den Danske Filmskole i 1976-79, men producerede film om svineavl "Den Industrialiserede Gris", \xc3\xb8kologi og en spillefilms-lang reportage fra Roskilde Festival 1977, "Kloden Rokker".\n_START_SECTION_\n1980\'erne og 1990\'erne\n_START_PARAGRAPH_\nI 1983 flyttede Film & Lyd til gode lokaler i Bredgade 63 a i K\xc3\xb8benhavn, hvor de snart kunne r\xc3\xa5de over 400 kvm. kontor og teknik-lokaler. Film & Lyd \xc3\xb8gede sin oms\xc3\xa6tning \xc3\xa5r for \xc3\xa5r indtil en snit p\xc3\xa5 omkring 15-18 mio. kr. \xc3\xa5rligt op gennem 1980\'erne og 1990\'erne. Et samarbejde med andre kortfilmselskaber i Penta Film f\xc3\xb8rte til aftale med TV 2 om 50 timers dokumentar-tv i en vigtig periode, hvor de gamle filmselskaber skulle l\xc3\xa6re at arbejde med videoformatet og producere kvalitet til lavpris; aftalen f\xc3\xb8rte til yderligere ekspansion indenfor mange genrer. Et utal af filminstrukt\xc3\xb8rer, producere og teknikere fik igennem \xc3\xa5rene deres virke og uddannelse i Film & Lyd. I 1997 flyttede selskabet til st\xc3\xb8rre og lysere lokaler i det nedlagte mejeri "Enigheden" p\xc3\xa5 Lygten i Kbh. NV, hvor ogs\xc3\xa5 andre filmfolk og filmselskaber, var ved at etablere en minifilmby. Film & Lyd trivedes i det milj\xc3\xb8 og voksede meget hurtigt i en stor satsning indenfor b\xc3\xa5de dokumentar og fiktion.\n_START_SECTION_\nNyt selskab\n_START_PARAGRAPH_\nNy kapital var n\xc3\xb8dvendig og Film & Lyd fandt i 1998 sammen med softwaremillion\xc3\xa6ren Mogens Glad, som var p\xc3\xa5 udkig efter et st\xc3\xb8rre filmselskab til at udvikle sit eget Angel Film sammen med. Visionen var at danne en komplet k\xc3\xa6de fra id\xc3\xa9, over produktion til salg og distribution igennem Angel Film. Thomas Gammeltoft og Simon Plum fortsatte i deres stillinger som chefer for det nye produktionsselskab Angel Film & Lyd indenfor Angels nye koncern indtil 2001/02, hvor de begge udtr\xc3\xa5dte efter uenighed om valg af ledelse og ledelsesformer. Film & Lyd oph\xc3\xb8rte derefter de facto med at eksistere. Angel Film ejer i dag alle rettigheder til Film & Lyd\'s omfattende produktion.'